અમદાવાદ: સ્માર્ટ સિટી અમદાવાદને બારે મહિના ગોકુળિયું ગામ બનાવતાં રખડતાં ઢોરનો ત્રાસ શહેરીજનો માટે અસહ્ય બનતો જાય છે. છાશવારે રખડતાં ઢોરની અડફેટમાં આવીને લોકો મૃત્યુના મોંમાં પણ ધકેલાઇ જાય છે. ખાસ કરીને ચોમાસામાં તો રખડતાં ઢોરની સમસ્યા માઝા મૂકે છે. વાહનચાલકો તૂટેલા- ફૂટેલા રસ્તાથી પોતાનો બચાવ કરે કે પછી રોડની વચ્ચોવચ બેઠેલાં રખડતાં ઢોરથી જાતને સંભાળે તે સમજી-વિચારી શકતા નથી, પરંતુ હાઇકોર્ટે લાલ આંખ કરતાં મ્યુનિસિપલ સત્તાવાળાઓ દોડતા થયા છે તેમજ રખડતાં ઢોરને પકડવા ‘રાઉન્ડ ધ કલોક’ ઝુંબેશ શરૂ કરાઇ છે.